# Nova capital administrativa d'Egipte

La nova capital administrativa d'Egipte és un projecte, anunciat el 2015, per disposar d'una nova capital, construïda a partir del no res al mig del desert, uns 45 km a l'est del Caire.

## Anunci

El 13 de març del 2015, dins la Conferència per al desenvolupament econòmic d'Egipte que es va celebrar a Xarm el-Xeikh, el govern d'Abdelfatah Al-Sisi va anunciar, entre altres grans projectes, els plans per construir, amb la finalitat de descongestionar el Caire, una nova ciutat d'una superfície de 700 kilòmetres quadrats a on es desplaçarien tots els ministeris i edificis del govern del país i que tindria un aeroport més gran que el de Heathrow, a Londres, i un parc el doble de gran que el Central Park de Nova York. Altres característiques serien: un parc d'atraccions quatre cops més gran que el de Disneyland a Califòrnia, universitats, 40.000 habitacions d'hotel, prop de 2.000 escoles, 18 hospitals, més de 600 centres sanitaris, més de mil mesquites i esglésies, nombrosos gratacels i barris residencials així com habitatges més modestos per a funcionaris i gent jove, tot plegat lligat per prop de 10.000 quilòmetres de vies de circulació.
En conjunt es tractaria de 21 districtes residencials i 25 "districtes dedicats". Entre aquests districtes específics hi ha el governamental, el de la justícia, el central de negocis, el financer, el de l'educació, el diplomàtic o el mèdic.
La previsió seria que allotgés cinc milions d'habitants, que la construcció es completés en un temps d'entre 5 i 7 anys, i el pressupost anunciat se situa en 45.000 milions de dòlars. En el moment de l'anunci no se'n va donar la ubicació exacta.

## Gestió i finançament

Inicialment, el govern egipci, preveient no suportar el cost del projecte, el va posar en mans de Capital City Partners, un fons privat d'inversió immobiliària amb base a Dubai encapçalat per Mohammed Alabbar, qui havia liderat la construcció del Burj Khalifa, gratacels d'alçada rècord mundial situat a Dubai, en la dècada anterior.
El memoràndum d'entesa, per al desenvolupament del projecte, entre el govern egipci i Mohammed Alabbar va fracassar quan aquest va demanar que part dels fons necessaris provinguessin de bancs egipcis, contravenint el que s'hi establia, i el contracte no es va arribar a signar. El govern va establir una companyia privada amb capital públic, la Administrative Capital for Urban Development (ACUD), que s'ha fet càrrec de la gestió del projecte a partir de maig del 2016. Segons l'aleshores president de l'ACUD, Ayman Ismail, el novembre del 2016 la companya tenia prevista una oferta pública inicial per un terç de les accions, mentre un terç de la propietat quedava en mans de l'exèrcit egipci i l'altre terç pertanyia a l'agència governamental responsable, des del 1979, de les noves comunitats urbanes, la New Urban Communities Authority (NUCA). Més endavant, el març del 2017, el Servei d'Informació Estatal (SIS) presentava tres estaments oficials com a components de la companyia: la NUCA lligada al Ministeri d'Habitatge, l'exèrcit a través de la denominada Armed Forces National Lands Projects Agency i l'organització de fabricació d'armament i serveis National Service Products Organization també depenent del Ministeri de Defensa. Informacions a partir d'octubre del 2017 ja parlen d'una distribució del capital de l'ACUD que seria d'un 51% per part de l'exèrcit i un 49% de la NUCA.

## Evolució

Inicialment el projecte es va difondre amb el "nom paraigua" thecapitalcairo que apareixia en diversos materials i referències però no va durar massa temps. A partir del 2017 sembla haver-se consolidat la denominació de Nova Capital Administrativa (NAC per les seves sigles en anglès).
Una de les primeres construccions en completar-se va ser l'hotel Al-Masa, o Al Masah, propietat de l'exèrcit i que compren un complex turístic, un llac, una sala de conferències i un centre comercial. Inaugurat el 6 d'octubre del 2017, "Dia de les Forces Armades" a Egipte, l'11 d'octubre va ser la seu de la cerimònia d'inauguració de la Nova Capital Administrativa per part del president Abdel Fatah al-Sisi.

## Notes

* ↑ La CNN va parlar de set milions,'"`UNIQ--ref-0000000F-QINU`"' xifra que altres fonts utilitzaran més tard, com també la de 6,5 milions.
* ↑ El lloc web, qualificat per la CNN d'enlluernant (glitzy),'"`UNIQ--ref-00000011-QINU`"' era www.thecapilatcairo.com que ja ha desaparegut; l'últim post de l'usuari de facebook @TheCapitalCairoOfficialPage va ser el 3 de juny de 2015; el thecapitalcairo d'instagram sols té 3 posts de març del 2015; el hashtag #thecapitalcairo ha anat tenint vida pròpia.
* ↑ El mateix Egypt Today, en l'edició del 16 d'octubre, ho qualificava de col·locació de la primera pedra i, sorprenentment, la frase textual que utilitzava, «President Abdel Fatah al-Sisi has laid the first stone of the New Administrative Capital in East Cairo on Wednesday»,'"`UNIQ--ref-00000013-QINU`"' apareix reproduïda per la mateixa publicació amb data 14 de juliol del 2018 i també encapçalant l'article del Daily News Egypt del 28 de març del 2018,'"`UNIQ--ref-00000014-QINU`"' tot plegat generant possibles confusions.

## Referències

* 1 2 G. Samaranch, Ricard «Egipte pretén construir una nova capital al desert». Ara, 12-04-2015 [Consulta: 11 gener 2019].
* 1 2 «Egypt unveils plan to build glitzy new capital» (en anglès). CNN, 16-03-2015 [Consulta: 11 gener 2019].
* ↑ «Egypt unveils plans to build new capital east of Cairo» (en anglès). BBC, 13-03-2015 [Consulta: 11 gener 2019].
* ↑ «EGYPTE. Une nouvelle capitale à 45 milliards : le projet fou d'Al-Sissi» (en francès). Le Nouvel Observateur, 16-03-2015 [Consulta: 11 gener 2019].
* ↑ «A new New Cairo: Egypt plans £30bn purpose-built capital in desert» (en anglès). The Guardian, 16-03-2015 [Consulta: 11 gener 2019].
* ↑ «Egypt’s Mega Projects: Blueprints for Long-Term Growth» (PDF) (en anglès). Embassy of Egypt. Washington D.C., 19-09-2018. [Consulta: 11 gener 2019].
* ↑ Schiavenza, Matt «Egypt's New Potemkin Capital» (en anglès). The Atlantic, 15-03-2015 [Consulta: 11 gener 2019].
* ↑ Darwish, Mohamed «The New Administrative Capital—a real estate project and seat of government» (en anglès). Daily News Egypt, 18-09-2017 [Consulta: 11 gener 2019].
* ↑ «New Administrative Capital Company to Float Shares in IPO -Chairman» (en anglès). INVEST-GATE, 27-11-2016. [Consulta: 11 gener 2019].
* ↑ «New Administrative Capital. Contracting Companies» (en anglès). State Information Service, 15-03-2017. [Consulta: 11 gener 2019].
* ↑ «Egypt to move Presidency HQ to New Administrative Capital by 2019» (en anglès). Egypt Today, 16-10-2017 [Consulta: 11 gener 2019].
* ↑ «40% of new capital government district complete: ACUD» (en anglès). Daily News Egypt, 28-03-2018 [Consulta: 11 gener 2019].
* ↑ «New Administrative Capital Is An Incomparable Integrated City: ACUD Chairman» (en anglès). INVEST-GATE, 07-11-2018. [Consulta: 11 gener 2019].
* ↑ «DOSSIER CONSTRUCTION: Egypt’s new capital» (en anglès). The Africa Report, març 2018 [Consulta: 11 gener 2019].
* ↑ «Egypt Today’s round up of Capital City inauguration highlights» (en anglès). Egypt Today, 11-10-2017. [Consulta: 11 gener 2019].

## Enllaços externs

* «Egipte vol construir una capital administrativa» (vídeo). Telenotícies Migdia, 14-03-2015.
* «Masterplan for the new capital» (en anglès). Cube Consultants. Arxivat de l'original el 2019-01-14. [Consulta: 14 gener 2019].
* «The Capital Egypt» (en anglès). Administrative Capital for Urban Development. Lloc web de l'ACUD.
* «One on one wtih Egypt's New Administrative Capital Board Advisor Ayman Ismail» (vídeo - entrevista) (en anglès). Business forward, 06-11-2017.